หุ้น “พลังงาน” วิ่งคึก รับน้ำมันพุ่ง 4% แตะ 63.83 ดอลฯ “นิวไฮ” รอบเกือบ 1 ปี
หุ้น "พลังงาน" วิ่งคึก รับน้ำมันพุ่ง 4.2% แตะ 63.83 ดอลฯ "นิวไฮ" รอบเกือบ 1 ปี
5 มี.ค. 2564

ผู้สื่อข่าวรายงานว่า ณ เวลา 10.29 น. ราคาหุ้น บริษัท ปตท. น้ำมันและการค้าปลีก จำกัด (มหาชน) หรือ OR อยู่ที่ระดับ 30.75 บาท บวก 1 บาท หรือ 3.36% สูงสุดที่ระดับ 31.25 บาท ต่ำสุดที่ระดับ 29.75 บาท ด้วยมูลค่าการซื้อขาย 2.45 พันล้านบาท
ด้าน บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 116.50 บาท บวก 3 บาท หรือ 2.64% สูงสุดที่ระดับ 116.50 บาท ต่ำสุดที่ระดับ 115.50 บาท ด้วยมูลค่าการซื้อขาย 1.04 พันล้านบาท
ส่วน บริษัท ปตท. จำกัด (มหาชน) หรือ PTT อยู่ที่ระดับ 40.75 บาท บวก 0.75 บาท หรือ 1.88% สูงสุดที่ระดับ 40.75 บาท ต่ำสุดที่ระดับ 40.25 บาท ด้วยมูลค่าการซื้อขาย 817.58 ล้านบาท
ขณะที่ บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 64 บาท บวก 0.75 บาท หรือ 1.19% สูงสุดที่ระดับ 64.50 บาท ต่ำสุดที่ระดับ 63.75 บาท ด้วยมูลค่าการซื้อขาย 370.99 ล้านบาท
ด้าน บริษัท ไทยออยล์ จำกัด (มหาชน) หรือ TOP อยู่ที่ระดับ 62.50 บาท บวก 1.50 บาท หรือ 2.46% สูงสุดที่ระดับ 62.75 บาท ต่ำสุดที่ระดับ 61.50 บาท ด้วยมูลค่าการซื้อขาย 348.10 ล้านบาท
 
ทั้งนี้ ปัจจัยที่ส่งผลให้ราคาหุ้นปรับตัวเพิ่มขึ้น เนื่องจากสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งเมื่อคืนนี้ (4 มี.ค) ขานรับซาอุดีอาระเบียสมัครใจที่จะปรับลดกำลังการผลิตน้ำมัน 1 ล้านบาร์เรล/วันต่อไปอีก 1 เดือน ขณะที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติคงเพดานการผลิตน้ำมันที่ระดับเดิมไปจนถึงเดือนเม.ย.
โดยสัญญาน้ำมันดิบ WTI ส่งมอบเดือนเม.ย. พุ่งขึ้น 2.55 ดอลลาร์ หรือ 4.2% ปิดที่ 63.83 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 30 เม.ย. 2563
ขณะที่สัญญาน้ำมันดิบเบรนท์ (BRENT) ส่งมอบเดือนพ.ค. พุ่งขึ้น 2.67 ดอลลาร์ หรือ 4.2% ปิดที่ 66.74 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 25 ก.พ. 2564
ด้านที่ประชุมกลุ่มโอเปกพลัส มีมติคงเพดานการผลิตน้ำมันที่ระดับ 7.2 ล้านบาร์เรล/วันต่อไปจนถึงเดือนเม.ย. ทางด้านซาอุดีอาระเบียสมัครใจที่จะปรับลดกำลังการผลิตน้ำมัน 1 ล้านบาร์เรล/วันต่อไปอีก 1 เดือน
อย่างไรก็ดี ที่ประชุมโอเปกพลัสได้อนุญาตให้รัสเซียปรับเพิ่มกำลังการผลิต 130,000 บาร์เรล/วันในเดือนเม.ย. และอนุญาตให้คาซัคสถานเพิ่มกำลังการผลิต 20,000 บาร์เรล/วัน เพื่อรองรับความต้องการภายในประเทศ
รายงานระบุว่า ในการประชุมของกลุ่มโอเปกพลัสเมื่อวานนี้ เจ้าชายอับดูลาซิส บิน ซัลมานจากซาอุดีอาระเบีย ได้เรียกร้องให้สมาชิกโอเปกพลัสใช้ความระมัดระวังในการตัดสินใจเกี่ยวกับนโยบายการผลิตน้ำมัน ท่ามกลางความไม่แน่นอนของอุปสงค์ อันเนื่องจากการแพร่ระบาดของไวรัสโควิด-19
ทั้งนี้ ราคาน้ำมันยังได้รับแรงหนุนจากคาดการณ์ว่าการฉีดวัคซีนไวรัสโควิด-19 จะช่วยฟื้นฟูสภาพเศรษฐกิจโลกให้ดีขึ้น นาย โจ ไบเดน ประธานาธิปดีสหรัฐฯ แถลงการณ์ว่า วัคซีนไวรัสโควิด-19 จะเพียงพอสำหรับประชาชนทุกคน ภายในเดือนพ.ค.นี้ หลังจากที่ Merck &amp; Co และ J&amp;J ตกลงร่วมมือกันผลิตวัคซีน โดยคาดว่าจะทำให้สามารถเร่ง การส่งมอบวัคซีน 100 ล้านโดสได้ภายในเวลาประมาณหนึ่งเดือน
ขณะที่กลุ่มโอเปกคาดว่าอุปสงค์น้ำมันทั่วโลกในปีนี้จะเพิ่มขึ้น 5.8 ล้านบาร์เรล/วัน สู่ระดับ 96 ล้านบาร์เรล/วัน จากความต้องการใช้น้ำมันที่มีแนวโน้มฟื้นตัวต่อเนื่อง